PASÍVNY DREVODOM
O tom či sa jedná o pasívny, nízkoenergetický alebo nulový dom hovorí množstvo tepla, ktoré je potrebné na to, aby bola zabezpečená tepelná pohoda v interiéri. Číže ročná merná potreba tepla na vykurovanie.
Pri pasívnom dome je ročná merná potreba tepla na vykurovanie maximálne 15 kWh/m2 obývanej plochy.
Vzhľadom na to, že potreba tepla na vykurovanie existujúcich stavieb je mnohonásobne vyššia, jedná sa o vysoko úsporný dom, v ktorom náklady na vykurovanie predstavujú minimálnu finančnú záťaž.
To znamená, že na zabezpečenie príjemnej vnútornej teploty v zimnom (či v letnom) období nie je potrebný rozsiahly vykurovací systém, častokrát postačuje ohrev (v lete chladenie) vetracieho vzduchu pomocou rekuperačného zariadenia. Tepelná spotreba je teda taká nízka, že budova si až na pár dní v roku vystačí sama bez aktívneho kúrenia či chladenia.
Čo je dôležité pre pasívny dom?
Aby stavba dosiahla pasívny štandard musí spĺňať určité kritériá.
Veľmi dobrá tepelná izolácia
Aby bola dosiahnutá tak nízka spotreba energie je potrebné, aby boli steny dostatočne zaizolované tepelnou izoláciou. Technicky povedané – súčiniteľ prechodu tepla "U" obvodovej konštrukcie by mal byť menej ako 0,15 W/(m2K).
Pri plnení tejto požiadavky majú drevostavby výhodu, lebo aj pri pomerne nízkej hrúbke steny dosahujú potrebné tepelnotechnické požiadavky.
Konštrukcia bez tepelných mostov
Tepelné mosty sú miesta cez ktoré dochádza k úniku tepla z budovy. Môžu to byť miesta styku materiálov s rôznymi vlastnosťami, miesta s menšou hrúbkou tepelnej izolácie atď. Pri návrhu pasívneho domu je potrebné sa týmto problematickým oblastiam vyhýbať a realizovať tepelnoizolačný obal bez prerušenia.
Vzduchotesná obálka
Teplo z interiéru neuniká len v prípade horšie zaizolovanej steny, ale môže unikať aj formou ohriateho vzduchu cez netesnosti v konštrukcii. Preto je pojem vzduchová priepustnosť obálky budovy dôležitý v spojení s pasívnym domom. Meria sa tzv. Blower door testom, ktorý hovorí, že pri pretlaku 50 Pa neunikne cez netesnosti v obálke viac ako 60% vzduchu za 1 hodinu.
Správna orientácia a kvalita okenných konštrukcií
V prípade umiestenia rozsiahlych okenných konštrukcií na južnú stranu fasády dosiahneme v zime čo najlepšie tepelné zisky. Tak ako sú južne orientované okná v zime pomocníkom, môžu v letných mesiacoch spôsobiť nemalé problémy s prehrievaním. Preto je potrebné myslieť aj na zatienenie okien vonkajšími žalúziami alebo prečnievajúcim prestrešením.
Minimum techniky
Koncepcia pasívneho domu je založená na snahe minimalizovať použitie techniky na prevádzku domu. To znamená čo najviac tepla udržať vo vnútri domu, s čo najmenšou potrebou vykurovacieho systému, zvyčajne postačuje dohrev privádzaného vzduchu.